CELEX: 22007D0460
Language: el
Date: 2007-05-25 00:00:00
Title: 2007/460/ΕΚ: Απόφαση αριθ. 1/2007 του Συμβουλίου πουργών ΑΚΕ-ΕΚ, της 25ης Μαΐου 2007 , σχετικά με την αναδιάθεση μέρους του αποθεματικού του υπέρ της μακροπρόθεσμης ανάπτυξης κονδυλίου του 9ου Ευρωπαϊκού Ταμείου Ανάπτυξης (ΕΤΑ) στη χορήγηση που προορίζεται για τη συνεργασία μεταξύ των χωρών ΑΚΕ στο πλαίσιο του κονδυλίου του 9ου ΕΤΑ για την περιφερειακή συνεργασία και ολοκλήρωση

5.7.2007   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 175/31
            
         
      ΑΠΌΦΑΣΗ αριθ. 1/2007 ΤΟΥ ΣΥΜΒΟΥΛΊΟΥ ΥΠΟΥΡΓΏΝ ΑΚΕ-ΕΚ
   της 25ης Μαΐου 2007
   σχετικά με την αναδιάθεση μέρους του αποθεματικού του υπέρ της μακροπρόθεσμης ανάπτυξης κονδυλίου του 9ου Ευρωπαϊκού Ταμείου Ανάπτυξης (ΕΤΑ) στη χορήγηση που προορίζεται για τη συνεργασία μεταξύ των χωρών ΑΚΕ στο πλαίσιο του κονδυλίου του 9ου ΕΤΑ για την περιφερειακή συνεργασία και ολοκλήρωση
   (2007/460/ΕΚ)
   ΤΟ ΣΥΜΒΟΥΛΙΟ ΥΠΟΥΡΓΩΝ ΑΚΕ-ΕΚ,
   Έχοντας υπόψη τη συμφωνία εταιρικής σχέσης μεταξύ των μελών της ομάδας των κρατών της Αφρικής, της Καραϊβικής και του Ειρηνικού, αφενός, και της Ευρωπαϊκής Κοινότητας και των κρατών μελών της, αφετέρου, η οποία υπεγράφη στο Κοτονού στις 23 Ιουνίου 2000 (1) και αναθεωρήθηκε με τη συμφωνία που υπεγράφη στο Λουξεμβούργο στις 25 Ιουνίου 2005 (2), και ιδίως την παράγραφο 8 του παραρτήματος,
   Εκτιμώντας τα ακόλουθα:
   
               (1)
            
            
               Μετά την ολοκλήρωση της τελικής ανασκόπησης του 9ου ΕΤΑ σύμφωνα με τα άρθρα 5 και 11 του παραρτήματος IV της συμφωνίας εταιρικής σχέσης ΑΚΕ-ΕΚ, η κατανομή των πόρων πρέπει να αναθεωρηθεί υπό το πρίσμα των τρεχουσών αναγκών και των επιδόσεων.
            
         
               (2)
            
            
               Οι πόροι που έχουν δεσμευτεί για τη χρηματοδότηση της στήριξης της περιφερειακής συνεργασίας και ολοκλήρωσης και οι αναμενόμενες αποδεσμεύσεις πόρων που μεταφέρθηκαν σε αυτό το αποθεματικό πριν το τέλος του 2007 δεν αρκούν για να καλύψουν τις νέες ανάγκες για την αύξηση του αντικτύπου των δραστηριοτήτων που πραγματοποιούνται μεταξύ των χωρών ΑΚΕ.
            
         
               (3)
            
            
               Χρειάζεται να διατεθούν πρόσθετοι πόροι για τη δημιουργία μηχανισμού χρηματοδότησης μεταξύ των χωρών ΑΚΕ για το αντισταθμιστικό μέσο FLEX για καθένα από τα έτη 2006 και 2007 (έτη εφαρμογής 2005 και 2006 αντιστοίχως), εξασφαλίζοντας κατά τον τρόπο αυτό την ελάχιστη υποστήριξη σε εκείνες τις χώρες οι οποίες υφίστανται τις δυσμενείς επιπτώσεις από την αστάθεια στα έσοδα από εξαγωγές ασχέτως του επιπέδου των αδιάθετων υπολοίπων των εθνικών κονδυλίων Β αυτών των χωρών.
            
         
               (4)
            
            
               Τα μη διατεθέντα υπόλοιπα των εθνικών κονδυλίων Β μπορεί να μην καλύπτουν τις αναμενόμενες ανάγκες και θα πρέπει να μεταφερθούν στο αποθεματικό υπέρ της συνεργασίας των χωρών ΑΚΕ κατά την ημερομηνία έκδοσης της παρούσας απόφασης, ώστε να δημιουργηθούν, αφενός, πέντε κονδύλια Β επί περιφερειακής βάσης για τη χρηματοδότηση της παροχής ανθρωπιστικής βοήθειας και βοήθειας έκτακτης ανάγκης σε καθεμία από αυτές τις περιφέρειες, βάσει της αρχής της περιφερειακής αλληλεγγύης, και, αφετέρου, ένα αποθεματικό για τις χώρες ΑΚΕ για τη χρηματοδότηση βοήθειας έκτακτης ανάγκης σύμφωνα με το άρθρο 72 παράγραφος 3 στοιχεία α) και β) της συμφωνίας εταιρικής σχέσης ΑΚΕ-ΕΚ σε εξαιρετικές περιπτώσεις κατά τις οποίες η βοήθεια αυτή δεν μπορεί να χρηματοδοτηθεί από τον κοινοτικό προϋπολογισμό.
            
         
               (5)
            
            
               Το κονδύλιο Β που θα δημιουργηθεί επί περιφερειακής βάσης για την ανατολική και τη Μεσημβρινή Αφρική και τον Ινδικό Ωκεανό αντιπροσωπεύει το καθαρό ποσό μετά την αφαίρεση 20 εκατ. EUR για την αντιστάθμιση της αύξησης ad hoc του κονδυλίου Β του Σουδάν που χρηματοδοτήθηκε από το αποθεματικό υπέρ της μακροπρόθεσμης ανάπτυξης· δεν δημιουργείται κονδύλιο Β επί περιφερειακής βάσης για τον Ειρηνικό Ωκεανό καθώς τα υπόλοιπα των κονδυλίων Β έχουν ήδη διατεθεί σε μεγάλο βαθμό για ένα περιφερειακό πρόγραμμα περιορισμού των φυσικών καταστροφών.
            
         
               (6)
            
            
               Πρόσθετοι πόροι πρέπει να διατεθούν για την ανασύσταση του Ειρηνευτικού Μέσου για την Αφρική κατά το 2007.
            
         
               (7)
            
            
               Πρόσθετοι πόροι πρέπει να διατεθούν για τη χρηματοδότηση μέρους των τρεχουσών δαπανών της Γραμματείας ΑΚΕ για το 2008 κατά τη μεταβατική περίοδο έως τη θέση σε ισχύ του 10ου ΕΤΑ.
            
         
               (8)
            
            
               Πρόσθετοι πόροι πρέπει να διατεθούν για την ενίσχυση της διευκόλυνσης στον τομέα της τεχνικής συνεργασίας μεταξύ των χωρών ΑΚΕ, η οποία χρησιμοποιείται κυρίως για την κάλυψη αναγκών τεχνικής βοήθειας, ιδίως για την προπαρασκευή έργων.
            
         
               (9)
            
            
               Ζητήθηκε η καταβολή πρόσθετης εισφοράς του ΕΤΑ στο Παγκόσμιο Ταμείο για την Καταπολέμηση του AIDS, της Φυματίωσης και της Ελονοσίας (GFATM).
            
         
               (10)
            
            
               Στο Συμβούλιο της 2ας Ιουνίου 2006 εντοπίστηκε ανάγκη περαιτέρω συμβολής στο Δίκτυο Γνώσης και Εκμάθησης της Καραϊβικής για δημιουργία υποδομών και θεσμική στήριξη.
            
         
               (11)
            
            
               Πρέπει να δημιουργηθεί μικρό αποθεματικό πρόνοιας για την αντιμετώπιση νέων και απροσδόκητων αναγκών στο εσωτερικό των χωρών ΑΚΕ κατά την περίοδο έως στις 31 Δεκεμβρίου 2007, μεταξύ των οποίων πιθανές ανάγκες αποκατάστασης μετά από φυσικές καταστροφές στην περιοχή του Ειρηνικού, το οποίο μπορεί να δεσμευθεί πριν από το τέλος του 2007 και δεν μπορεί να καλυφθεί από κάποιο κονδύλιο Β περιφερειακής βάσης για απρόβλεπτες ανάγκες, και για την αντιμετώπιση τυχόν πρόσθετων μεταβατικών αναγκών το 2008.
            
         
               (12)
            
            
               Μετά τις 31 Δεκεμβρίου 2007 δεν θα μπορούν πλέον να αναλαμβάνονται πιστώσεις για τους πόρους του 9ου ΕΤΑ, συμπεριλαμβανομένων των προβλεπόμενων αποδεσμευόμενων πιστώσεων, και χρειάζεται να εξευρεθεί μηχανισμός για τη δέσμευση των αδιάθετων υπολοίπων πριν από την εν λόγω ημερομηνία με τρόπο αποτελεσματικό και αποδοτικό, ο οποίος θα συμβάλει στην επίτευξη των συνολικών στόχων της συμφωνίας εταιρικής σχέσης ΑΚΕ-ΕΚ,
            
         ΑΠΟΦΑΣΙΖΕΙ:
   Άρθρο 1
   Διάθεση συμπληρωματικών πόρων στο αποθεματικό υπέρ της συνεργασίας των χωρών ΑΚΕ στο κονδύλιο για την περιφερειακή συνεργασία και ολοκλήρωση
   1.   Όλοι οι πόροι οι οποίοι στις 31 Μαρτίου 2007 είναι διαθέσιμοι στο αποθεματικό υπέρ της μακροπρόθεσμης ανάπτυξης και έχουν προσαρμοστεί βάσει των αποτελεσμάτων των αποφάσεων για την τελική ανασκόπηση αλλά δεν έχουν ακόμα καταχωρηθεί στους λογαριασμούς έως την εν λόγω ημερομηνία, με εξαίρεση τους πόρους υπέρ των προϋπολογισμών του Κέντρου Ανάπτυξης των Επιχειρήσεων (CDE) και του Τεχνικού Κέντρου Γεωργικής και Αγροτικής Συνεργασίας (CTA) για το 2008 (32 εκατ. ευρώ), τους πόρους για τα «προγράμματα υψηλού κινδύνου» σε χώρες με υπογεγραμμένο έγγραφο στρατηγικής ανά χώρα (72,4 εκατ. ευρώ την 1η Μαρτίου 2007), τους πόρους για τις πολιτικές προτεραιότητες σε χώρες χωρίς υπογεγραμμένο έγγραφο στρατηγικής ανά χώρα (30,2 εκατ. ευρώ την 1η Μαρτίου 2007), και τους πόρους του προγράμματος ειδικής βοηθείας για τη Σομαλία (36,1 εκατ. ευρώ), θα μεταφερθούν στο αποθεματικό υπέρ της συνεργασίας των χωρών ΑΚΕ στο κονδύλιο για την περιφερειακή συνεργασία και ολοκλήρωση.
   2.   Όλοι οι πόροι που έχουν καταλογιστεί στο αποθεματικό υπέρ των προϋπολογισμών του CDE και του CTA για το 2008 για τη χρηματοδότηση «προγραμμάτων υψηλού κινδύνου» σε χώρες με υπογεγραμμένο έγγραφο στρατηγικής ανά χώρα και για τη χρηματοδότηση των πολιτικών προτεραιοτήτων σε χώρες χωρίς υπογεγραμμένο έγγραφο στρατηγικής ανά χώρα όπως αναφέρεται στην παράγραφο 1, για τους οποίους δεν έχουν αναληφθεί δεσμεύσεις έως στις 31 Οκτωβρίου 2007, μεταφέρονται στο αποθεματικό υπέρ της συνεργασίας των χωρών ΑΚΕ στο κονδύλιο για την περιφερειακή συνεργασία και ολοκλήρωση.
   3.   Όλες οι αποδεσμευόμενες πιστώσεις από το 9ο ΕΤΑ και από προηγούμενα ΕΤΑ οι οποίες εγγράφονται στο λογιστικό σύστημα της Επιτροπής από την 1η Απριλίου έως στις 31 Δεκεμβρίου 2007, και οι οποίες περιέρχονται στο αποθεματικό υπέρ της μακροπρόθεσμης ανάπτυξης, μεταφέρονται στο αποθεματικό υπέρ της συνεργασίας των χωρών ΑΚΕ στο κονδύλιο για την περιφερειακή συνεργασία και ολοκλήρωση.
   4.   Όλοι οι υπόλοιποι πόροι στα εθνικά ενδεικτικά προγράμματα οι οποίοι καθίστανται διαθέσιμοι στο αποθεματικό υπέρ της μακροπρόθεσμης ανάπτυξης από την 1η Αυγούστου έως στις 31 Δεκεμβρίου 2007, μεταφέρονται στο αποθεματικό υπέρ της συνεργασίας των χωρών ΑΚΕ στο κονδύλιο για την περιφερειακή συνεργασία και ολοκλήρωση.
   Άρθρο 2
   Διάθεση των πόρων για τη συνεργασία μεταξύ των χωρών ΑΚΕ
   1.   Οι πόροι που είναι διαθέσιμοι στο αποθεματικό υπέρ της συνεργασίας των χωρών ΑΚΕ χρησιμοποιούνται για τους ακόλουθους σκοπούς:
   
               α)
            
            
               σύσταση:
               
                           i)
                        
                        
                           αποθεματικού υπέρ της συνεργασίας των χωρών ΑΚΕ, ανοικτό σε όλες τις χώρες ΑΚΕ, για τη χορήγηση βοήθειας έκτακτης ανάγκης σύμφωνα με το άρθρο 72 παράγραφος 3 στοιχεία α) και β) της συμφωνίας εταιρικής σχέσης ΑΚΕ-ΕΚ σε εξαιρετικές περιπτώσεις κατά τις οποίες η βοήθεια αυτή δεν μπορεί να χρηματοδοτηθεί από τον κοινοτικό προϋπολογισμό· το κονδύλιο αυτό ανέρχεται σε 26 741 326 ευρώ και αποτελείται από το 15 % των αδιάθετων υπολοίπων που παραμένουν στα κονδύλια Β των χωρών που απαρτίζουν τις αναφερόμενες στο σημείο ii) περιφέρειες κατά την ημερομηνία θέσης σε ισχύ των τελικών αποφάσεων ανακατανομής·
                        
                     
                           ii)
                        
                        
                           πέντε κονδυλίων Β επί περιφερειακής βάσης ύψους 17 511 615 ευρώ για την περιοχή της Μεσημβρινής Αφρικής, 48 920 391 ευρώ για την περιοχή της Ανατολικής και Μεσημβρινής Αφρικής και του Ινδικού Ωκεανού, 31 945 340 ευρώ για την περιοχή τις Δυτικής Αφρικής, 16 139 355 ευρώ για την περιοχή της Κεντρικής Αφρικής και 35 422 478 ευρώ για την περιοχή της Καραϊβικής, επί τη βάσει του 85 % των αδιάθετων υπολοίπων τα οποία παραμένουν στα κονδύλια Β των χωρών που απαρτίζουν τις συγκεκριμένες περιφέρειες κατά την ημερομηνία θέσης σε ισχύ των τελικών αποφάσεων ανακατανομής·
                        
                     τα κονδύλια Β επί περιφερειακής βάσης κινητοποιούνται για τη χορήγηση εισφορών σε διεθνείς πρωτοβουλίες μείωσης του χρέους, όπως προβλέπεται στο άρθρο 3 παράγραφος 2 στοιχείο β) του παραρτήματος IV της συμφωνίας εταιρικής σχέσης ΑΚΕ-ΕΚ και για τη χορήγηση ανθρωπιστικής βοήθειας και βοήθειας έκτακτης ανάγκης σύμφωνα με τα άρθρα 72 και 73 της συμφωνίας εταιρικής σχέσης ΑΚΕ-ΕΚ βάσει της αρχής της περιφερειακής αλληλεγγύης σε εξαιρετικές περιπτώσεις κατά τις οποίες η βοήθεια αυτή δεν μπορεί να χρηματοδοτηθεί από τον κοινοτικό προϋπολογισμό·
            
         
               β)
            
            
               κατάρτιση εσωτερικού προγράμματος FLEX για τις χώρες ΑΚΕ ύψους 50 εκατ. ευρώ για το 2006 (έτος εφαρμογής 2005) με σκοπό την εξασφάλιση της ελάχιστης αναγκαίας υποστήριξης για τις χώρες οι οποίες υφίστανται τις δυσμενείς επιπτώσεις από την αστάθεια στα έσοδα από εξαγωγές ασχέτως του επιπέδου των αδιάθετων υπολοίπων τους από τα εθνικά κονδύλια Β πριν την έναρξη ισχύος των αποφάσεων αναδιανομής της τελικής ανασκόπησης·
            
         
               γ)
            
            
               χορήγηση συμπληρωματικών πόρων ύψους 100 εκατ. ευρώ στο Ειρηνευτικό Μέσο για την Αφρική ως πρόσθετη εισφορά του ΕΤΑ για την κάλυψη του κενού χρηματοδότησης έως τη θέση σε ισχύ του 10ου ΕΤΑ υπέρ διαφόρων δραστηριοτήτων υποστήριξης της ειρήνης, κατάρτισης και δημιουργίας ικανοτήτων, εκ των οποίων 45 εκατ. ευρώ βάσει των διαθέσιμων πόρων για τις χώρες ΑΚΕ πριν από την ανασύσταση του Ειρηνευτικού Μέσου για την Αφρική που αναφέρεται στο άρθρο 1, και 35 εκατ. ευρώ μετά την ανασύσταση αυτή και ένα πρόσθετο ποσό μέχρι 20 εκατ. ευρώ που μπορεί να χρηματοδοτηθεί από μη δεσμευμένους πόρους από τα αποθεματικά πρόνοιας που αναφέρονται στα στοιχεία ζ) και η) ή από αποδεσμεύσεις πιστώσεων που μεταφέρονται στο αποθεματικό υπέρ της συνεργασίας των χωρών ΑΚΕ σύμφωνα με το άρθρο 1 παράγραφοι 3 και 4 και οι οποίες υπερβαίνουν τις αρχικές εκτιμήσεις·
            
         
               δ)
            
            
               συμπλήρωση της θεσμικής υποστήριξης που παρέχεται στη Γραμματεία ΑΚΕ κατά τη μεταβατική περίοδο έως τη θέση σε ισχύ του 10ου ΕΤΑ με ποσό ύψους 5,5 εκατ. ευρώ ως συμβολή στις τρέχουσες δαπάνες της Γραμματείας ΑΚΕ κατά το έτος 2008·
            
         
               ε)
            
            
               προσθήκη 2,5 εκατ. ευρώ υπέρ της διευκόλυνσης στον τομέα της τεχνικής συνεργασίας των χωρών ΑΚΕ·
            
         
               στ)
            
            
               κινητοποίηση 4 εκατ. ευρώ ως επείγουσα μεταφορά για πρόγραμμα εξάλειψης της πανώλης των βοοειδών στην Αφρική (PACE)·
            
         
               ζ)
            
            
               επιπλέον συμβολή 5 εκατ. ευρώ στο ταμείο του Δικτύου Γνώσης και Εκμάθησης της Καραϊβικής για δημιουργία υποδομών και θεσμική στήριξη·
            
         
               η)
            
            
               σύσταση περιφερειακού αποθεματικού πρόνοιας ύψους 10 εκατ. ευρώ για τη συμπλήρωση του περιφερειακού ενδεικτικού προγράμματος για την περιοχή της Μεσημβρινής Αφρικής σε περίπτωση που το πρόγραμμα αναβάθμισης της οδικής αρτηρίας Milange-Mocuba στη Μοζαμβίκη μπορεί να εκτιμηθεί και να εξεταστεί στο πλαίσιο της διαδικασίας διαχείρισης της επιτροπής του ΕΤΑ πριν από την 1η Αυγούστου 2007 εάν η εκτίμηση του προγράμματος αυτού δεν μπορέσει να πραγματοποιηθεί εγκαίρως, το εν λόγω αποθεματικό πρόνοιας θα μεταφερθεί στο αποθεματικό υπέρ της συνεργασίας των χωρών ΑΚΕ·
            
         
               θ)
            
            
               σύσταση εσωτερικού αποθεματικού πρόνοιας των χωρών ΑΚΕ ύψους 15 εκατ. ευρώ για νέες και απρόβλεπτες ανάγκες που δεν μπορούν να χρηματοδοτηθούν από τα κονδύλια Β επί περιφερειακής βάσης, μεταξύ των οποίων για προγράμματα αποκατάστασης μετά από φυσικές καταστροφές στην περιοχή του Ειρηνικού και για τυχόν πρόσθετες μεταβατικές ανάγκες κατά το 2008·
            
         
               ι)
            
            
               κατάρτιση προγράμματος FLEX για τις χώρες ΑΚΕ, το ύψος του οποίου καθορίζεται προσωρινώς σε 35 εκατ. ευρώ για το 2007 (έτος εφαρμογής 2006) με σκοπό να εξασφαλισθεί η ελάχιστη υποστήριξη σε εκείνες τις χώρες οι οποίες υφίστανται τις δυσμενείς επιπτώσεις από την αστάθεια στα έσοδα από εξαγωγές μετά από τη διάρθρωση επί περιφερειακής βάσης των κονδυλίων Β για ανθρωπιστική βοήθεια και για βοήθεια έκτακτης ανάγκης, όπως αναφέρεται στην παράγραφο 1 στοιχείο α), το πρόγραμμα αυτό μπορεί να συμπληρωθεί με ποσό ύψους έως και 15 εκατ. ευρώ από μη δεσμευμένους πόρους από τα αποθεματικά πρόνοιας που αναφέρονται στα στοιχεία η) και θ) ή από αποδεσμεύσεις πιστώσεων που μεταφέρονται στο αποθεματικό υπέρ της συνεργασίας των χωρών ΑΚΕ σύμφωνα με το άρθρο 1 παράγραφοι 3 και 4 και οι οποίες υπερβαίνουν τις αρχικές εκτιμήσεις και τις ανάγκες να συμπληρωθεί στο Ειρηνευτικό Μέσο για την Αφρική κατά 20 εκατ. ευρώ, όπως αναφέρεται στο σημείο γ)·
            
         
               ια)
            
            
               διάθεση συμπληρωματικών πόρων ύψους 38 εκατ. ευρώ στο Παγκόσμιο Ταμείο για την Καταπολέμηση του AIDS, της Φυματίωσης και της Ελονοσίας (GFATM).
            
         2.   Σε περίπτωση που τα ποσά που θα περιέλθουν στο αποθεματικό υπέρ της συνεργασίας των χωρών ΑΚΕ δεν αρκούν για την κάλυψη όλων των αναγκών που έχουν εντοπιστεί, το πρόγραμμα που αναφέρεται στην παράγραφο 1 στοιχείο ι) μειώνεται αντιστοίχως. Σε περίπτωση που η έλλειψη πόρων υπερβαίνει το ποσό που αναφέρεται στο στοιχείο ι), το αποθεματικό πρόνοιας που αναφέρεται στην παράγραφο 1 στοιχείο θ) μειώνεται αντιστοίχως. Σε περίπτωση περαιτέρω έλλειψης πόρων μειώνεται το ποσό που αναφέρεται στην παράγραφο 1 στοιχείο γ).
   3.   Σε περίπτωση που τα ποσά που θα περιέλθουν στο αποθεματικό υπέρ της συνεργασίας των χωρών ΑΚΕ υπερβούν τις αρχικές προβλέψεις ή σε περίπτωση υποχρησιμοποίησης των πόρων που καταλογίζονται στην παράγραφο 1 στοιχεία γ), δ), ε), ζ) ή/και θ), οι πρόσθετοι πόροι που θα καταστούν διαθέσιμοι άνω του ανώτατου ορίου που έχει καθοριστεί για το πρόγραμμα που αναφέρεται στην παράγραφο 1 στοιχεία θ) και ι) κινητοποιούνται ως συμπλήρωμα για το ταμείο του ΔΓΕΚ με 5 επιπλέον εκατ. ευρώ, ει δυνατόν, και εν συνεχεία, εάν υπάρχουν ακόμη διαθέσιμοι πόροι, ως συμπλήρωμα για το Καταπιστευματικό Ταμείο Υποδομών της ΕΕ για την Αφρική, ως προκαταβολή επί των πιστώσεων που προβλέπονται από το 10ο ΕΤΑ.
   Άρθρο 3
   Αίτηση στήριξης
   Σύμφωνα με το άρθρο 13 παράγραφος 2 του παραρτήματος IV της συμφωνίας εταιρικής σχέσης ΑΚΕ-ΕΚ, το Συμβούλιο Υπουργών ΑΚΕ-ΕΚ καλεί την Επιτροπή να χρηματοδοτήσει τις δράσεις που προβλέπονται στο άρθρο 2.
   Άρθρο 4
   Έναρξη ισχύος
   Η παρούσα απόφαση αρχίζει να ισχύει από την ημερομηνία της έκδοσής της.
   
      Βρυξέλλες, 25 Μαΐου 2007.
      
         
            Για το Συμβούλιο των Υπουργών ΑΚΕ-ΕΚ
         
         
            Ο Πρόεδρος
         
         Mohlabi K. TSEKOA
         
      
   
   
      (1)  ΕΕ L 317 της 15.12.2000, σ. 3.
   
      (2)  ΕΕ L 209 της 11.8.2005, σ. 27. Απόφαση που εφαρμόστηκε προσωρινά κατά την απόφαση αριθ. 5/2005 (ΕΕ L 287 της 28.10.2005, σ. 1).